钦定古今图书集成/方舆汇编/职方典/第1170卷 > 《重修孝感县后湖记》明·罗勉
## 钦定古今图书集成/方舆汇编/职方典/第1170卷 > 《重修孝感县后湖记》明·罗勉

天子即位之三年，大诏天下，勤力农亩。以为小民所
依，莫先于稼穑。而稼穑莫先于疏陂湖，濬沟洫，修圩
堤，俾旱有所灌溉，涝有所注泄，则虽岁凶不为害。于
是分命州县有司，每里择二老农以董其事。勉时知
孝感县事同寅卢君哲、徐君敬，幕僚江君应宗相与
谋所以奉天子德意。适县耆老周瑀等来告曰：“县后
湖广二里，袤五六里，潴其水灌田可千馀亩。元季兵
燹，圩岸泄漏不治，游麋鹿于鱼鳖之宫者八十馀年，
以是田岁苦旱，周湖之民益困。”余闻之，赧焉于邑乃
十日临旧堤缺处备牲酒，告冯夷，召编户之丁壮者
二百人，石工二十五人，锻夫四人，圩长二人，委医学
官董浩总其役。始事于十二月朔，落成。于是月之既
望，瑀等乃跽而言曰：“湖赖县官力，岁岁活我负郭民
无算。不为文勒石，以垂诸后，则无以彰朝廷勤民之
意，而今日之趋事者，亦将泯而无闻。”遂书此以志，且
以为后来修堤者之章程云。